钦定古今图书集成/明伦汇编/交谊典/第065卷 > 《为同州任侍御史上崔相国启》前人
## 钦定古今图书集成/明伦汇编/交谊典/第065卷 > 《为同州任侍御史上崔相国启》前人

宪启。宪质异楚材，宝同燕石。重以“羇丱，即丁悯凶。瞻
遗构以阙然。不堪多难。奉成书而未就，无处求生。藐
是流离，屡经寒暑。逮于既冠，犹恤无家。叨承师友之
规，获沗簪缨之列。此皆相公推孔、李之素分，念高、国
之旧家。锼朴雕顽，披聋抉聩。沐膏雨以令植，假顺风
而使飞。不然，则安得获骊龙之珠，假獬豸之角。荣皆”
过望，感岂胜言。而犹怅望下风，徘徊高义，望贺燕以
难去，抚栖乌而不安者，盖以相公以伊皋之事业佐
大君，以扬马之文章辅昌运。一登宣室，遂借前筹。以
有征无战之方，彰明下武；以永逸暂劳之势，恢拓中
华。不舞梯䡴，不鸣金鼓，复数千里之沃野，刷十五圣
之包羞。彼围谷而谷人不知，入郑而郑陴皆哭。方兹
决胜，彼有多惭。今百职聿修，九功咸叙。万国伫登封
之礼，五山倾望幸之祥。鲽至鹣来，茅归楛入，驰汤骤
夏，轹汉陵周。若某者，虽不能行舞舜戈，坐耕尧壤，至
于献千岁河清之序，裁二王助祭之诗。歌咏相庭，发
挥帝载，则其志愿，亦或庶几。伏希孙阁时开，邴茵多
恕，克懋山公之德，终全赵氏之孤。拥篲瞻门，封函即
路。苑沙宫树，虽吟左辅之风烟；良夜庆霄，惟望中台
之晷度。感恩抚己，誓志投诚。仰惟辉光，终赐埏埴。下
情无任感激攀倚惶恋之至。